Spejlglatte veje har overrasket flere billister på motorvej E45 nord for Hjallerup på en strækning på 10 til 15 kilometer efter en kraftig haglbyge. Det overraskende vejr har betydet to færdselsuheld på strækningen. Det oplyser vagtchef ved Nordjyllands Politi, Henrik Beck. - Det lyder mærkeligt, men ikke desto mindre er det sandt. Vi har fået flere henvendelser deroppe fra bilister, der er blevet overraskede over vejret, siger Henrik Beck. Personerne i de to biler, der er kørt galt, er ikke kommet voldsomt til skade. Men vagtchefen advarer om, at bilister på strækningen skal være ekstra opmærksomme. - Haglbygen er for længst ovre, så der går sikkert ikke så lang tid, før haglen er tøet væk igen, men lige nu skal man køre forsigtigt, siger Henrik Beck. Politiet er på stedet.

Referat:
En kraftig haglbyge nord for Hjallerup har fredag eftermiddag givet spejlglatte veje. To biler er kørt galt.